
הצעת חוק שעות עבודה ומנוחה (תיקון – עבודה ומנוחה שבועית),
התשס"א2000-
הצעתו של חבר הכנסת רחמים מלול וקבוצת חברי כנסת

מנהלת הוועדה:	שירלי אברמי

הצעת חוק שעות עבודה ומנוחה (תיקון – עבודה ומנוחה שבועית),
התשס"א2000-
הצעתו של חבר הכנסת רחמים מלול וקבוצת חברי כנסת



היו"ר דוד טל:			אני מתכבד לפתוח את ישיבת ועדת העבודה  
 				והרווחה כשעל סדר היום הצעת חוק של חבר הכנסת רחמים מלול, הצעת חוק שעות עבודה ומנוחה (תיקון – עבודה ומנוחה שבועית), התשס"א2000-.

רחמים מלול:			אני מציע תיקון של חוק שעות עבודה ומנוחה. 
 				למרות שבתיקון יש ממד דתי כביכול, לדעתי זו תקנה סוציאלית-חברתית ולא דתית, בכל-זאת חתומים על הצעת החוק חברי כנסת מכל סיעות הבית כולל סיעת העבודה, סיעת מרצ וכמובן גם מן הסיעות הדתיות.

על פי חוק שעות עבודה ומנוחה הקיים, אדם שאיננו רוצה לעבוד ביום המנוחה השבועי – קרי, שבת – זכותו להודיע למעבידו ואמנם המעביד אינו רשאי לכפות על אותו עובד לעבוד ביום השבת. זה יוצר בעיה לעובדים שלפני כן עבדו בשבת ותוך כדי מהלך עבודתם חזרו בתשובה. אולי לא חזרו בתשובה באופן המוחלט, אבל לפחות מבחינה זו שאינם מוכנים יותר לעבוד בשבת. החוק לא נותן להם מענה. היו מקרים למשל במשטרת ישראל כאשר שוטרים שלפני כן עבדו בשבת, אבל תוך כדי עבודתם במשטרה הגיעו להכרה שאינם מוכנים יותר לעבוד בשבת, הודיעו את זה למעביד שלהם ובעקבות כך פוטרו משום שהחוק איננו נותן לזה מענה.

לכן באה הצעת החוק שלי, לפתור את בעייתם של אותם עובדים שבמהלך עבודתם הגיעו למסקנה, להחלטה ולהכרה שאינם רוצים יותר לעבוד ביום השבת. התיקון בא לענות על הצרכים של אותם אנשים שלפעמים יכולים להיות בודדים ולפעמים יכולים להיות עשרות או מאות.

מיכאל אטלן:			אנחנו שמחנו שהממשלה תמכה בהצעת החוק כי 
 				זה באמת חוק שמעגן את עיקרון השוויון וסותם פרצה שנוצרה עת חוקקה התוספת הזו לחוק שעות עבודה ומנוחה סעיפים 9א' רבתי עד 9ז' רבתי. התופעה של חזרה בתשובה למשל במגזר היהודי היא תופעה שיחסית התעוררו לה רק עכשיו.

החוק הוא חוק שמעגן את עיקרון השוויון ומשלים את אישור האפליה על-בסיס דתי ואין לי בעיה. יש לי בעיה בנוסח שקיבלתי רק עכשיו ואני רואה שיש איזשהו שינוי לעומת מה שהיה.

היו"ר דוד טל:			הנוסח הוא ההצעה של היועצת המשפטית של 
 				הוועדה שלא משנה את המהות אלא זה משתלב בתוך החוק הקיים.

חזקיה ישראל:			אין לנו בעיה עם התיקון הזה אבל יש לי כמה 
 				שאלות. אני מבין שיש עובדים שחוזרים בתשובה והם אינם רוצים לעבוד בשבת, דבר שהוא לגיטימי. השאלה איך יוצרים את המנגנון בו לא כל עובד שנגיד אינו חוזר בתשובה יאמר שהוא לא רוצה לעבוד כך או כך. אין לנו בעיה עם העיקרון והוא מקובל, אבל השאלה איך יוצרים את המנגנון הזה בו כל אחד יכול לומר שהוא חוזר בתשובה ולכן רוצה כך ולא אחרת.

השאלה הנוספת היא מתי הוא מודיע על כך למעסיק שלו. אם אני לוקח את עצמי כמעסיק, מתי אני מקבל על זה הודעה. כאן צריך לקבוע כלל שהוא צריך לתת לי זמן להתארגנות.

אם הוא חזר בתשובה, אין בעיה.

רחמים מלול:			מה קורה היום בעת קבלה לעבודה?

חזקיה ישראל:			עובד מגיע ומודיע שהוא איש דתי שלא עובד 
 				בשבת. אין שום בעיה.

רחמים מלול:			אם כן, מה השתנה?

חזקיה ישראל:			אני שואל איך התקנה הזו לא תנוצל לרעה. כשאני 
 				קולט עובד לעבודה, אני לוקח בחשבון כשהוא אומר לי שהוא אדם מאמין שאינו עובד בשבת.

היו"ר דוד טל:			אתה רוצה להחתים אותו על הצהרה שהוא שומר 
 				שבת?

חזקיה ישראל:			בתוך עמנו אנו יושבים.

מיכאל אטלן:			התיקון שמוצע כאן משתלב בהוראות קיימות בהן 
 				יש את המנגנון הזה ואותו מנגנון ימשיך לחול. בסעיף 9ד(ב) נאמר: "מעביד רשאי לדרוש מעובד שהודיעו לו כאמור בסעיף קטן (א) שימסור לו לא יאוחר משבעה ימים מיום הדרישה תצהיר בכתב".

ג'ודי וסרמן:			עד היום זה חל רק לגבי עובד חדש או עובד שעד 
 				לאותו מועד לא עבד קודם לכן בשבת. אנחנו באים להשוות את המצב בין העובד שאף פעם לא עבד בשבת, עובד חדש, לבין עובד שבעבר עבד בשבת והיום איננו מעונין לעבוד בשבת. אותו מנגנון יחול גם עליו והמעביד יהיה רשאי לדרוש ממנו תצהיר.

חזקיה ישראל:			אני מדבר מעבר לתצהיר. אני כמעסיק צריך 
 				להתארגן. כשאני מקבל מישהו לעבודה והוא אומר שהוא לא עובד בשבת, אין לי בעיה, אני מתארגן בהתאם והכל בסדר. כשהוא מתחיל תהליך חזרה בתשובה או שהוא החליט שהוא מתחיל תהליך כזה, הוא כבר אצלי בעבודה ואני צריך להתארגן, אני צריך פרק זמן של התרעה סבירה שאתם תחליטו עליה כדי שאוכל להתארגן.

ג'ודי וסרמן:			אתה רוצה שתחילת החוק לא תהיה מיידית?

חזקיה ישראל:			לא. אין לי בעיה עם זה.

היו"ר דוד טל:			אתה אומר שאתה רוצה פרק זמן, התרעה 
 				מוקדמת שכאן הולך להיות איזה מפץ גדול שפתאום אותו עובד לא יוכל לעבוד. אני סומך על המעסיקים שיוכלו לפתור את הבעיה.

רחמים מלול:			כמעט שלא קורה שבמפעל בו עובדים מאה איש, 
 				פתאום 99 אנשים חוזרים בתשובה ואז המפעל ייסגר ויתמוטט.

חזקיה ישראל:			אתה צודק ואכן במפעל כזה הבעיה קטנה יותר, 
 				אבל מה קורה בעסק שבו מועסקים שנים-שלושה אנשים? אני לא יודע מה הוא יעשה. בעסק גדול יש אפשרות של ניוד עובדים.

מיכאל אטלן:			כמה עסקים של שניים-שלושה עובדים יש להם 
 				היתר לעבוד בשבת?

חזקיה ישראל:			אין לי מושג.

היו"ר דוד טל:			אני מבין מה שאתה אומר ויש בזה משהו, אבל 
אני חושב שניתן לזמן לעשות את שלו.
אנחנו נאשר את הנוסח של היועצת המשפטית שלנו, במידה שאין לכם הערות נוספות.

ג'ודי וסרמן:			סעיף תחילה יהיה שלושים ימים מיום הפרסום.

היו"ר דוד טל:			מר אטלן, מבחינת ניסוח משפטי, יש לך השגות?

מיכאל אטלן:			בטח לא השגות שאי-אפשר לפתור בקריאה שנייה 
 				ושלישית.

היו"ר דוד טל:			אני מודה לכם מאוד. אנחנו מצביעים. מי בעד? 
 				כולנו בעד.
הצעת החוק אושרה ומועברת לקריאה ראשונה.

אני מודה לכם.





הישיבה ננעלה בשעה 11:30






